CELEX: 32021D2309
Language: mt
Date: 2021-12-22 00:00:00
Title: Deċiżjoni tal-Kunsill (PESK) 2021/2309 tat-22 ta’ Diċembru 2021 dwar attivitajiet ta' sensibilizzazzjoni tal-Unjoni b'appoġġ għall-implimentazzjoni tat-Trattat dwar il-Kummerċ tal-Armi

27.12.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 461/78
               
            
         DEĊIŻJONI TAL-KUNSILL (PESK) 2021/2309
         tat-22 ta’ Diċembru 2021
         dwar attivitajiet ta' sensibilizzazzjoni tal-Unjoni b'appoġġ għall-implimentazzjoni tat-Trattat dwar il-Kummerċ tal-Armi
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikoli 28(1) u 31(1) tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:
         
                     (1)
                  
                  
                     It-Trattat dwar il-Kummerċ tal-Armi (TKA) ġie adottat mill-Assemblea Ġenerali tan-Nazzjonijiet Uniti (NU) fit-2 ta' April 2013 u daħal fis-seħħ fl-24 ta' Diċembru 2014. L-Istati Membri kollha tal-Unjoni huma Stati Parti għat-TKA (l-Istati Parti).
                  
               
                     (2)
                  
                  
                     It-TKA għandu l-għan li jistabbilixxi l-ogħla standards internazzjonali komuni possibbli biex jirregola l-kummerċ legali ta' armi konvenzjonali u biex jipprevjeni u jeradika l-kummerċ illeċitu tal-armi konvenzjonali u jipprevjeni d-devjazzjoni tagħhom. L-isfidi prinċipali huma l-implimentazzjoni effettiva tiegħu mill-Istati Parti u l-universalizzazzjoni tiegħu, filwaqt li jinżamm preżenti li r-regolamentazzjoni tal-kummerċ internazzjonali tal-armi hija sforz globali. Biex jikkontribwixxi għall-indirizzar ta' dawk l-isfidi, il-Kunsill adotta d-Deċiżjoni 2013/768/PESK (1) fis-16 ta' Diċembru 2013, biex b'hekk kabbar il-portafoll tal-Unjoni ta' assistenza relatata mal-kontroll tal-esportazzjoni b'attivitajiet speċifiċi għat-TKA. Dik id-Deċiżjoni kienet segwita mid-Deċiżjoni tal-Kunsill (PESK) 2017/915 (2) tad-29 ta' Mejju 2017 dwar l-attivitajiet ta' sensibilizzazzjoni tal-Unjoni b'appoġġ għall-implimentazzjoni tat-TKA.
                  
               
                     (3)
                  
                  
                     L-attivitajiet imwettqa skont id-Deċiżjonijiet 2013/768/PESK u (PESK) 2017/915 għenu lill-pajjiżi sħab ikopru firxa kbira ta' oqsma rilevanti għall-istabbiliment u l-iżvilupp ta' sistema nazzjonali ta' kontroll tat-trasferiment tal-armi kif meħtieġ mit-TKA. Ċerti pajjiżi sħab ġew identifikati bħala maturi u ser jitneħħew gradwalment mit-tielet fażi tal-proġett jew mhux ser jiġu inklużi fiha. Ġiet żviluppata kooperazzjoni ma' għadd ta' pajjiżi benefiċjarji li ma kienux ġew indirizzati qabel taħt attivitajiet oħra tal-Unjoni ta' assistenza relatata mal-kontroll tal-esportazzjoni, u b'hekk ġiet riflessa n-natura globali tat-TKA. Huwa rakkomandabbli li jsir segwitu ma' wħud minn dawk il-pajjiżi benefiċjarji biex jiġi żgurat li l-progress ikun sostnut u titħeġġeġ is-sensibilizzazzjoni fil-livell reġjonali minn dawk il-pajjiżi stess.
                  
               
                     (4)
                  
                  
                     Minbarra l-kontinwazzjoni tal-attivitajiet ma’ dawk il-pajjiżi sħab li huma msemmija fl-Anness, huwa rakkomandabbli li jiġi segwit approċċ immexxi mid-domanda fejn l-attivitajiet ta' assistenza jistgħu jiġu attivati fuq talba ta' pajjiżi li jkunu identifikaw ħtiġijiet marbuta mal-implimentazzjoni tat-TKA. Tali approċċ wera li kien ta' suċċess fl-għoti ta' assistenza lil pajjiżi li esprimew impenn u sjieda fir-rigward tat-TKA permezz tat-talbiet tagħhom għal assistenza mill-Unjoni. Għalhekk, din id-Deċiżjoni żżomm għadd speċifiku ta' attivitajiet li ser ikunu disponibbli għal pajjiżi fuq talba, inkluż pajjiżi li għadhom mhumiex parti għat-TKA.
                  
               
                     (5)
                  
                  
                     L-assistenza tal-Unjoni pprovduta skont id-Deċiżjoni tal-Kunsill (PESK) 2020/1464 (3) dwar il-promozzjoni ta' kontrolli effettivi tal-esportazzjoni tal-armi tindirizza għadd ta' pajjiżi qrib tal-Unjoni, fil-viċinat tal-Lvant u tan-Nofsinhar. L-Unjoni tappoġġa lis-Segretarjat tat-TKA fl-implimentazzjoni tat-TKA permezz tad-Deċiżjoni tal-Kunsill (PESK) 2021/649 (4). L-Unjoni ilha ħafna wkoll tipprovdi assistenza għall-kontroll tal-esportazzjoni ta' oġġetti b'użu doppju, filwaqt li tappoġġa l-iżvilupp ta' oqfsa legali u kapaċitajiet istituzzjonali għall-istabbiliment u l-infurzar ta' kontrolli effettivi tal-esportazzjoni ta' oġġetti b'użu doppju.
                  
               
                     (6)
                  
                  
                     L-Unjoni tappoġġa wkoll l-implimentazzjoni tar-Riżoluzzjoni 1540 (2004) tal-Kunsill tas-Sigurtà tan-NU (UNSCR) li tagħti mandat għal kontrolli effettivi tat-trasferiment fuq oġġetti relatati mal-armi tal-qerda massiva. Il-kontrolli żviluppati għall-implimentazzjoni tal-UNCSR 1540 (2004), u dawk żviluppati skont il-programmi ta' assistenza tal-Unjoni għall-kontroll tal-esportazzjoni ta' oġġetti b'użu doppju, jikkontribwixxu għall-kapaċità globali biex jiġi implimentat b'mod effettiv it-TKA billi, f'ħafna każijiet, il-liġijiet u l-proċeduri amministrattivi relatati mal-kontroll tal-esportazzjoni ta' oġġetti b'użu doppju u l-aġenziji responsabbli għalih jikkoinċidu ma' dawk relatati mal-kontroll tal-esportazzjoni tal-armi konvenzjonali. Għaldaqstant, huwa kruċjali li tiġi żgurata koordinazzjoni mill-qrib bejn attivitajiet imwettqa fil-kontroll tal-esportazzjoni ta' oġġetti b'użu doppju u attivitajiet li jappoġġaw l-implimentazzjoni tat-TKA, inkluż l-attività b'appoġġ għas-Segretarjat tat-TKA.
                  
               
                     (7)
                  
                  
                     L-għadd kbir ta' attivitajiet previsti f'din id-Deċiżjoni jiġġustifika l-użu ta' żewġ entitajiet ta' implimentazzjoni. L-Uffiċċju Federali Ġermaniż għall-Affarijiet Ekonomiċi u l-Kontroll tal-Esportazzjoni (Bundesamt für Wirtschaft und Ausfuhrkontrolle - BAFA) ġie fdat mill-Kunsill u mill-Kummissjoni bl-implimentazzjoni teknika tal-proġetti preċedenti relatati mal-kontroll tal-esportazzjoni. Il-BAFA għaldaqstant żviluppa ammont kbir ta' għarfien u tagħrif espert. Expertise France hija inkarigata mill-proġetti tal-Unjoni P2P relatati ma' oġġetti b'użu doppju. Ir-rwol ta’ Expertise France fl-implimentazzjoni ta' din id-Deċiżjoni ser jgħin biex tiġi żgurata l-koordinazzjoni xierqa mal-proġetti relatati mal-oġġetti b'użu doppju,
                  
               ADOTTA DIN ID-DEĊIŻJONI:
         
            Artikolu 1
            
               1.   Sabiex tappoġġa l-implimentazzjoni u l-universalizzazzjoni effettiva tat-Trattat dwar il-Kummerċ tal-Armi (TKA), l-Unjoni għandha twettaq attivitajiet bl-objettivi li ġejjin:
               
                           (a)
                        
                        
                           it-tisħiħ jew l-iżvilupp tal-kapaċitajiet ta' kontroll tat-trasferiment tal-armi u l-għarfien espert għall-implimentazzjoni tat-TKA f'pajjiżi benefiċjarji ġodda u eżistenti permezz ta' strumenti bħall-assistenza legali u t-taħriġ tal-uffiċjali tal-liċenzjar u tal-infurzar;
                        
                     
                           (b)
                        
                        
                           sensibilizzazzjoni ta' pajjiżi oħra, inkluż Statijiet mhux Parti għat-TKA, bil-ħsieb li tiġi appoġġata l-universalizzazzjoni tat-TKA fil-livelli nazzjonali, reġjonali u multilaterali.
                        
                     
            
               2.   Sabiex jinkisbu l-objettivi stabbiliti fil-paragrafu 1, l-Unjoni għandha twettaq l-attivitajiet proġettwali li ġejjin:
               
                           (a)
                        
                        
                           involviment mal-komunità ta' esperti: tali attivitajiet ser jiffukaw fuq l-intensifikazzjoni tal-kooperazzjoni ma' u fost esperti mill-grupp ta' esperti fil-qafas tal-proġetti stabbilit skont id-Deċiżjonijiet 2013/768/PESK u (PESK) 2017/915, kif ukoll ma' esperti ġodda, speċjalment dawk minn pajjiżi benefiċjarji u pajjiżi li kienu benefiċjarji fil-kuntest tal-proċess ta' tneħħija gradwali;
                        
                     
                           (b)
                        
                        
                           attivitajiet nazzjonali: ser jiġu offruti attivitajiet nazzjonali lil pajjiżi benefiċjarji individwali abbażi ta' programm ta' assistenza apposta mfassal skont il-bżonnijiet speċifiċi tal-pajjiż benefiċjarju kkonċernat;
                        
                     
                           (c)
                        
                        
                           żjarat ta' studju: iż-żjarat ta' studju jagħtu lill-pajjiżi benefiċjarji l-opportunità li jkollhom aċċess għall-awtoritajiet u l-uffiċjali tal-gvern f'pajjiżi oħra li japplikaw it-TKA;
                        
                     
                           (d)
                        
                        
                           assistenza mmirata fuq perijodu qasir dwar kwistjonijiet speċifiċi jew kwistjonijiet imqajma minn pajjiżi benefiċjarji;
                        
                     
                           (e)
                        
                        
                           approċċ ta' ħarreġ lil min iħarreġ li jikkonsisti f'sessjonijiet ta' ħidma u pjattaforma online;
                        
                     
                           (f)
                        
                        
                           attivitajiet reġjonali, transreġjonali u internazzjonali bi tweġiba għal talbiet minn pajjiżi benefiċjarji li jixtiequ jitgħallmu mill-esperjenza ta' pajjiżi f'partijiet oħra tad-dinja;
                        
                     
                           (g)
                        
                        
                           avvenimenti sekondarji fil-marġini tal-Konferenzi tal-Istati Parti għat-TKA;
                        
                     
                           (h)
                        
                        
                           konferenza tal-għeluq biex jiżdiedu s-sensibilizzazzjoni u s-sjieda tat-TKA fost il-pajjiżi sħab, il-partijiet ikkonċernati rilevanti bħall-parlamenti nazzjonali, l-organizzazzjonijiet reġjonali u internazzjonali, u rappreżentanti tas-soċjetà ċivili.
                        
                     Fl-Anness tinsab deskrizzjoni dettaljata tal-attivitajiet proġettwali msemmija f'dan il-paragrafu.
            
         
         
            Artikolu 2
            
               1.   Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (ir-"Rappreżentat Għoli") għandu jkun responsabbli mill-implimentazzjoni ta' din id-Deċiżjoni.
            
            
               2.   L-implimentazzjoni teknika tal-attivitajiet proġettwali msemmija fl-Artikolu 1(2) għandha tiġi organizzata mill-Uffiċċju Federali Ġermaniż għall-Ekonomija u l-Kontroll tal-Esportazzjoni (Bundesamt für Wirtschaft und Ausfuhrkontrolle–BAFA) u minn Expertise France.
            
            
               3.   Il-BAFA u Expertise France għandhom iwettqu l-kompiti tagħhom taħt ir-responsabbiltà tar-Rappreżentant Għoli. Għal dak il-għan, ir-Rappreżentant Għoli għandu jidħol fl-arranġamenti meħtieġa mal-BAFA u Expertise France.
            
         
         
            Artikolu 3
            
               1.   L-ammont ta' referenza finanzjarja għall-implimentazzjoni tal-attivitajiet proġettwali msemmija fl-Artikolu 1(2) għandu jkun ta' EUR 3 499 892,39. Il-baġit totali stmat tal-proġett globali għandu jkun ta' EUR 3 824 892,39. Il-parti ta' dak il-baġit stmat mhux koperta mill-ammont ta' referenza għandha tingħata permezz ta' kofinanzjament mill-Gvern tar-Repubblika Federali tal-Ġermanja.
            
            
               2.   In-nefqa ffinanzjata mill-ammont ta' referenza stipulat fil-paragrafu 1 għandha tkun amministrata f'konformità mal-proċeduri u r-regoli applikabbli għall-baġit tal-Unjoni.
            
            
               3.   Il-Kummissjoni għandha tissorvelja l-amministrazzjoni korretta tan-nefqa msemmija fil-paragrafu 1. Għal dak il-għan, hija għandha tikkonkludi l-ftehimiet meħtieġa mal-BAFA u Expertise France. Il-ftehimiet għandhom jistipulaw li l-BAFA u Expertise France għandhom jiżguraw il-viżibilità tal-kontribuzzjoni tal-Unjoni, skont id-daqs tagħha.
            
            
               4.   Il-Kummissjoni għandha tagħmel ħilitha biex tikkonkludi l-ftehimiet imsemmija fil-paragrafu 3 mill-aktar fis possibbli wara d-dħul fis-seħħ ta' din id-Deċiżjoni. Hija għandha tinforma lill-Kunsill bi kwalunkwe diffikultà f'dak il-proċess u bid-data tal-konklużjoni ta’ dawk il-ftehimiet.
            
         
         
            Artikolu 4
            
               1.   Ir-Rappreżentant Għoli għandu jirrapporta lill-Kunsill dwar l-implimentazzjoni ta' din id-Deċiżjoni abbażi ta' rapporti regolari mħejjija mill-entitajiet ta' implimentazzjoni. Ir-rapporti għandhom jiffurmaw il-bażi għall-evalwazzjoni mwettqa mill-Kunsill.
            
            
               2.   Il-Kummissjoni għandha tipprovdi informazzjoni dwar l-aspetti finanzjarji tal-implimentazzjoni tal-attivitajiet proġettwali msemmija fl-Artikolu 1(2).
            
         
         
            Artikolu 5
            Din id-Deċiżjoni għandha tidħol fis-seħħ fid-data tal-adozzjoni tagħha.
            Għandha tiskadi 36 xahar wara d-data tal-konklużjoni tal-ftehimiet imsemmija fl-Artikolu 3(3), jew sitt xhur wara d-data tal-adozzjoni tagħha jekk dawk il-ftehimiet ma jkunx ġew konklużi f'dak il-perijodu.
         
         
            Magħmul fi Brussell, it-22 ta’ Diċembru 2021.
            
               
                  Għall-Kunsill
               
               
                  Il-President
               
               G. DOVŽAN
            
         
         
            (1)  Id-Deċiżjoni tal-Kunsill 2013/768/PESK tas-16 ta' Diċembru 2013 dwar l-attivitajiet tal-UE f'appoġġ għall-implimentazzjoni tat-Trattat dwar il-Kummerċ tal-Armi, fil-qafas tal-Istrateġija Ewropea ta' Sigurtà (ĠU L 341, 18.12.2013, p. 56).
         
            (2)  Id-Deċiżjoni tal-Kunsill (PESK) 2017/915 tad-29 ta' Mejju 2017 dwar attivitajiet ta' sensibilizzazzjoni tal-Unjoni b'appoġġ għall-implimentazzjoni tat-Trattat dwar il-Kummerċ tal-Armi (ĠU L 139, 30.5.2017, p. 38).
         
            (3)  Id-Deċiżjoni tal-Kunsill (PESK) 2020/1464 tat-12 ta' Ottubru 2020 dwar il-promozzjoni ta' kontrolli effettivi tal-esportazzjoni tal-armi (ĠU L 335, 13.10.2020, p. 3).
         
            (4)  Id-Deċiżjoni tal-Kunsill (PESK) 2021/649 tas-16 ta' April 2021 dwar l-appoġġ tal-Unjoni għall-attivitajiet tas-Segretarjat tat-TKA b'appoġġ għall-implimentazzjoni tat-Trattat dwar il-Kummerċ tal-Armi (ĠU L 133, 20.4.2021, p. 59).
      
      
         
            NNESS
            
               DOKUMENT TA' PROĠETT
            
            
               Proġett ta' Sensibilizzazzjoni dwar it-TKA – it-Tielet Fażi
            
            1.   Kuntest u raġuni għall-appoġġ tal-Unjoni
            
            Din id-Deċiżjoni tibni fuq Deċiżjonijiet preċedenti tal-Kunsill li jappoġġaw il-proċess tan-NU li wassal għat-Trattat dwar il-Kummerċ tal-Armi ("TKA") u l-promozzjoni tal-implimentazzjoni effettiva u l-universalizzazzjoni tiegħu. It-TKA ġie adottat fit-2 ta' April 2013 mill-Assemblea Ġenerali tan-NU u daħal fis-seħħ fl-24 ta' Diċembru 2014.
            L-objettiv iddikjarat tat-TKA huwa li "jistabbilixxi l-ogħla standards internazzjonali komuni possibbli għar-regolamentazzjoni jew it-titjib tar-regolamentazzjoni tal-kummerċ internazzjonali ta' armi konvenzjonali u li jipprevjeni u jeradika l-kummerċ illeċitu tal-armi konvenzjonali u jipprevjeni d-devjazzjoni tagħhom". L-għan iddikjarat tiegħu huwa li "jikkontribwixxi għall-paċi, is-sigurtà u l-istabbiltà internazzjonali u reġjonali; inaqqas it-tbatija tal-bnedmin u jippromwovi l-kooperazzjoni, it-trasparenza u l-azzjoni responsabbli mill-Istati Partijiet fil-kummerċ internazzjonali ta' armi konvenzjonali, biex b'hekk tinbena fiduċja fost l-Istati Partijiet" (1). Għalhekk, l-objettiv u l-għan tat-TKA huma kompatibbli mal-ambizzjoni ġenerali tal-Unjoni fir-rigward tal-politika estera u ta' sigurtà kif stabbilita fl-Artikolu 21 tat-Trattat dwar l-Unjoni Ewropea.
            B'segwitu għall-adozzjoni tat-TKA fl-2013, l-isfidi ewlenin għadhom l-implimentazzjoni effettiva u l-universalizzazzjoni tiegħu.
            Din id-Deċiżjoni tipprovdi ġabra komprensiva ta' attivitajiet ta' assistenza u sensibilizzazzjoni sabiex tikkontribwixxi biex jiġu indirizzati l-isfidi ta' implimentazzjoni effettiva u universalizzazzjoni. Hija tibni fuq ir-riżultati u t-tagħlimiet li ttieħdu miż-żewġ fażijiet preċedenti ffinanzjati mid-Deċiżjoni 2013/768/PESK u d-Deċiżjoni (PESK) 2017/915 u turi l-appoġġ kontinwu u impenjat lejn it-TKA mill-Unjoni u l-Istati Membri tagħha.
            2.   Objettivi ġenerali
            
            L-objettiv ċentrali ta' din id-Deċiżjoni huwa li tkompli tappoġġa għadd ta' Stati biex isaħħu s-sistemi tagħhom ta' kontroll tat-trasferiment tal-armi għall-implimentazzjoni effettiva tat-TKA bil-ħsieb tas-sjieda u r-responsabbilizzazzjoni u li tkompli tippromwovi l-universalizzazzjoni tiegħu. Il-kooperazzjoni ser tiġi aġġustata u adattata għall-ħtiġijiet ta' kull pajjiż benefiċjarju u għall-progress li sar fih, b'kont meħud tal-livell ta' maturità u l-awtonomija tas-sistema nazzjonali ta' kontroll tat-trasferiment tal-armi tal-pajjiż. Attivitajiet oħra ser jimmiraw li jinkoraġġixxu lil dawk li mhumiex Stati partijiet għat-TKA biex jadottaw it-Trattat u jibdew jimplimentawh fuq livell nazzjonali.
            B'mod speċifiku, l-azzjoni tal-Unjoni ser tipprovdi:
            
                        (a)
                     
                     
                        it-tisħiħ u/jew l-iżvilupp tal-kapaċitajiet ta' kontroll tat-trasferiment tal-armi u l-għarfien espert għall-implimentazzjoni tat-TKA f'pajjiżi benefiċjarji ġodda u eżistenti permezz ta' strumenti bħall-assistenza legali u t-taħriġ tal-uffiċjali tal-liċenzjar u tal-infurzar.
                     
                  
                        (b)
                     
                     
                        sensibilizzazzjoni ta' pajjiżi oħra, inkluż partijiet mhux Stati għat-TKA, bil-ħsieb li tiġi appoġġata l-universalizzazzjoni tat-Trattat fil-livelli nazzjonali, reġjonali u multilaterali.
                     
                  3.   Deskrizzjoni tal-attivitajiet proġettwali
            
            3.1.   Assistenza għall-implimentazzjoni tat-TKA
            
            L-objettiv tal-programmi ta' assistenza dedikati għall-implimentazzjoni tat-TKA huwa li jissaħħu l-kapaċitajiet tal-pajjiżi benefiċjarji biex jilħqu r-rekwiżiti tat-TKA b'mod globali u sostnut. Il-benefiċjarji ser jinkludu wħud mill-pajjiżi li rċevew assistenza skont id-Deċiżjonijiet preċedenti tal-Kunsill u elenkati f'din id-Deċiżjoni taħt il-punt 3.1.2.3, kif ukoll pajjiżi li jitolbu l-assistenza wara l-adozzjoni ta' din id-Deċiżjoni. Ser tingħata attenzjoni partikolari lill-involviment ma'pajjiżi li bħalissa mhumiex Stati parti għat-TKA u l-għoti ta' appoġġ lilhom.
            L-attivitajiet ta' assistenza ser jippermettu lill-Unjoni tirrispondi b'mod flessibbli u reattiv u ser jitfasslu biex jissodisfaw il-bżonnijiet individwali li qed jevolvu ta' kull pajjiż benefiċjarju fir-rigward tal-implimentazzjoni tat-TKA. Għall-pajjiżi benefiċjarji li diġà bbenefikaw minn programmi ta' assistenza preċedenti tal-UE u għamlu progress sinifikanti fir-rigward tal-implimentazzjoni tat-TKA, l-enfasi tal-kooperazzjoni ser titbiegħed mill-assistenza teknika fil-fond lejn il-prijoritizzazzjoni tal-awtonomija u l-awtodipendenza (proċess ta' tneħħija gradwali) (2). Ser jiġu inklużi elementi ta' dan il-proċess fid-diversi attivitajiet proġettwali, kull fejn ikun xieraq u fattibbli.
            L-attivitajiet ser jindirizzaw jew pajjiż benefiċjarju wieħed individwalment, jew għadd minnhom li jkollhom bżonnijiet simili. Dawn ser isiru f'diversi formati (wiċċ imb wiċċ, online, ibridu, tagħlim elettroniku) u l-għarfien espert ser jingħata minn esperti magħżula minn fost il-grupp ta' esperti mill-BAFA u minn Expertise France.
            3.1.1   Involviment mal-komunità ta' esperti
            
            3.1.1.1   Objettiv tal-attività
            L-attivitajiet ser jiffukaw fuq l-intensifikazzjoni tal-kooperazzjoni ma' u fost esperti mill-grupp ta' esperti fil-qafas tal-proġetti li ġie stabbilit skont id-Deċiżjonijiet tal-Kunsill 2013/768/PESK u (PESK) 2017/915, kif ukoll ma' esperti ġodda, speċjalment minn pajjiżi benefiċjarji u pajjiżi li kienu benefiċjarji fil-kuntest tal-proċess ta' tneħħija gradwali. Huma ser jippromwovu skambji kostruttivi dwar l-implimentazzjoni u l-eżiti tal-proġett, kemm fost l-esperti fil-grupp kif ukoll bejn l-esperti u l-pajjiżi benefiċjarji, u b'hekk jinkoraġġixxu l-involviment fit-tul fil-proġett u jimmobilizzaw l-għarfien espert fi ħdan il-komunità akbar tat-TKA. L-attivitajiet ser jikkontribwixxu wkoll għall-kooperazzjoni Nofsinhar-Nofsinhar bl-involviment, fejn adatt, ta' esperti minn pajjiżi ġirien fil-viċinat qrib.
            Ser jintuża approċċ fuq tliet livelli biex jiġu involuti esperti, dawn jikkonsistu f'dan li ġej:
            
                        —
                     
                     
                        laqgħat li jinvolvu esperti mill-grupp ta' esperti biex jiġu żviluppati għanijiet u approċċi komuni biex jintlaħqu l-pajjiżi benefiċjarji
                     
                  
                        —
                     
                     
                        laqgħat ta' kooperazzjoni bejn esperti mill-grupp ta' esperti u punti fokali mill-pajjiżi benefiċjarji biex jiżdied l-involviment ta' dawn tal-aħħar fil-proġett
                     
                  
                        —
                     
                     
                        l-użu tal-pjattaforma online (inizjalment żviluppata taħt it-tieni fażi tal-proġett) u l-għodod tagħha biex titrawwem il-komunikazzjoni fost l-esperti, u biex jiġi appoġġat l-iskambju ta' informazzjoni dwar it-TKA u l-implimentazzjoni tal-proġett (attivitajiet, esperti, eċċ.)
                     
                  3.1.1.2   Deskrizzjoni tal-attività
            Il-laqgħat tal-esperti ser jissejħu mill-entitajiet ta' implimentazzjoni, prinċipalment, għalkemm mhux esklużivament, immirati lejn l-esperti li kienu involuti fil-fażijiet preċedenti tal-proġett u/jew li pparteċipaw ta' spiss f'attivitajiet proġettwali. Il-laqgħat jistgħu jsiru mill-bogħod, fiżikament, jew bl-użu ta' format ibridu u partikolarment ser ikollhom l-għan li:
            
                        —
                     
                     
                        jiżviluppaw fehim komuni, fost l-esperti, tal-isfidi u r-reazzjonijiet relatati mal-appoġġ għall-implimentazzjoni tat-TKA; jarmonizzaw u jissimplifikaw il-messaġġi ewlenin li għandhom jitwasslu matul l-attivitajiet ta' sensibilizzazzjoni;
                     
                  
                        —
                     
                     
                        jipprovdu lill-esperti b'informazzjoni aġġornata dwar il-progress li jkun sar mill-pajjiżi sħab fir-rigward tal-implimentazzjoni tat-TKA u dwar l-assistenza pprovduta fi ħdan il-proġett;
                     
                  
                        —
                     
                     
                        jiżviluppaw u/jew jimmodifikaw, kif xieraq, l-approċċi komuni li għandhom jintużaw fl-assistenza mogħtija mill-esperti sabiex il-parir mogħti mill-esperti jkun konsistenti u adattat għall-bżonnijiet tal-pajjiżi benefiċjarji.
                     
                  Il-grupp attwali ta' esperti ser jiġi rieżaminat u aġġornat regolarment u mwessa', skont il-bżonn, biex jinkludi esperti ġodda. Fost l-oħrajn, għandhom jiġu identifikati esperti ġodda b'mod partikolari minn pajjiżi benefiċjarji b'sistemi avvanzati li qed jitneħħew gradwalment mill-għajnuna teknika fi ħdan dan il-proġett. Bħala parti minn dan il-proċess, dawn l-esperti ġodda ser jiġu offruti wkoll taħriġ skont is-sessjonijiet ta' ħidma ta' taħriġ għall-ħarrieġa deskritti fit-taqsima 3.1.5.2. Iż-żieda fil-parteċipazzjoni ta' dawn l-(ex)pajjiżi sħab f'kapaċità esperta ser tkompli tappoġġa t-trasformazzjoni tagħhom f'multiplikaturi tal-għarfien fi ħdan il-proġett u r-reġjuni tagħhom.
            Minbarra l-laqgħat tal-esperti, ser jiġu organizzati laqgħat ta' kooperazzjoni li jlaqqgħu flimkien esperti rilevanti mill-grupp ta' esperti u l-punti fokali tal-pajjiżi benefiċjarji, b'mod partikolari dawk li għandhom il-potenzjal li, fil-futur, isiru parti mill-grupp ta' esperti, biex jiddiskutu l-kooperazzjoni fil-qafas tal-proġett. Dawn il-laqgħat ser iservu biex isaħħu l-kanali ta' komunikazzjoni mal-pajjiżi benefiċjarji u biex jiġbru feedback li jista' jintuża biex jittejbu l-kwalità u l-effettività tal-attivitajiet ta' assistenza. Barra minn hekk, dawn il-laqgħat ser iservu bħala forum biex jiġu aġġornati l-punti fokali dwar l-aktar żviluppi u inizjattivi ġodda relatati mal-implimentazzjoni tat-TKA u l-kontrolli tal-kummerċ tal-armi li qed jiġu diskussi, fost l-oħrajn, fil-livell tal-UE u fi ħdan ir-reġimi. Dan ser jgħin biex jinbena l-għarfien espert tal-esperti prospettivi tal-pajjiżi benefiċjarji, u ser ikun rilevanti b'mod speċjali għal dawk il-pajjiżi benefiċjarji li jagħmlu parti mill-proċess ta' tneħħija gradwali biex jiġi żgurat li jkunu jistgħu jkomplu jissodisfaw l-istandards internazzjonali attwali.
            Il-pjattaforma online li ġiet żviluppata għall-ewwel darba skont id-Deċiżjoni preċedenti ser taqdi wkoll rwol importanti fit-tisħiħ tal-involviment mal-esperti u fil-bini ta' komunità ta' esperti. B'mod aktar speċifiku, ser tagħti lill-esperti l-opportunità li:
            
                        —
                     
                     
                        jirreġistraw, joħolqu l-profil tagħhom u jagħtu dettalji dwar l-oqsma ta' għarfien espert tagħhom għal mobilizzazzjoni diversifikata u effiċjenti tal-grupp għall-attivitajiet proġettwali.
                     
                  
                        —
                     
                     
                        jiksbu aċċess għal librerija ta' informazzjoni u dokumenti rilevanti relatati mal-proġett u mal-implimentazzjoni tat-TKA biex jiġi żgurat li l-esperti kollha jkollhom aċċess għal korpus komuni ta' għarfien dwar it-TKA.
                     
                  
                        —
                     
                     
                        jaqbdu ma' forum li fih ikunu jistgħu jaqsmu u jiddiskutu bejniethom kwalunkwe kwistjoni, mistoqsija jew esperjenza li setgħu kellhom fir-rigward tat-TKA u s-sensibilizzazzjoni.
                     
                  3.1.2   Attivitajiet nazzjonali
            
            3.1.2.1   Objettiv tal-attività
            Ser jiġu offruti attivitajiet nazzjonali lil pajjiżi benefiċjarji individwali abbażi ta' programm ta' assistenza apposta mfassal skont il-bżonnijiet speċifiċi tal-pajjiż benefiċjarju. Il-programm ser jiġi miftiehem mal-pajjiż benefiċjarju qabel l-attivitajiet ta' assistenza sabiex jipprovdi prevedibbiltà lill-pajjiżi benefiċjarji dwar dak li huwa ppjanat fir-rigward ta' assistenza u ser jippjana t-titjib li jista' jkun mistenni fil-kapaċitajiet tiegħu ta' kontroll tat-trasferiment. Il-benefiċjarji ser jinkludu dawk il-pajjiżi diġà msemmija f'din id-Deċiżjoni taħt il-punt 3.1.2.3, kif ukoll pajjiżi li jitolbu l-assistenza wara l-adozzjoni ta' din id-Deċiżjoni.
            3.1.2.2   Deskrizzjoni tal-attività
            Għal kull pajjiż benefiċjarju li jirċievi assistenza nazzjonali individwali, ser jiġi definit programm ta' assistenza apposta qabel il-bidu tal-kooperazzjoni wara valutazzjoni inizjali, b'kont meħud tal-istat attwali tal-miżuri ta' implimentazzjoni u l-kisbiet tat-TKA tal-pajjiż benefiċjarju. Dan ser jitwettaq mill-entità ta' implimentazzjoni bl-appoġġ ta' esperti rilevanti, jekk meħtieġ. Il-programm ta' assistenza apposta għandu jagħti dettalji dwar is-suġġetti ewlenin li għandhom jiġu indirizzati u l-għanijiet ġenerali li għandhom jintlaħqu fil-qafas tal-kooperazzjoni.
            L-attivitajiet ser ikunu fil-biċċa l-kbira fil-forma ta' sessjonijiet ta' ħidma u seminars u ser jiġu allokati fuq bażi flessibbli u mmexxija mid-domanda skont il-bżonnijiet, l-interessi u l-kapaċitajiet ta' assorbiment tal-pajjiżi benefiċjarji. Il-perijodu ta' żmien maħsub għal kull attività huwa bejn jumejn u tlett ijiem.
            Fejn xieraq, il-pajjiżi benefiċjarji jistgħu jitolbu li rappreżentanti minn pajjiżi benefiċjarji oħra jew pajjiżi terzi jiġu mistiedna għal attività nazzjonali. Il-feedback miġbur skont Deċiżjonijiet preċedenti jindika li l-pajjiżi sħab jilqgħu tajjeb ħafna u jibbenefikaw ukoll mill-opportunità li jaqsmu l-għarfien, l-ideat u l-prattiki tajba fuq bażi bilaterali jew subreġjonali, u b'hekk irawmu wkoll kooperazzjoni aktar mill-qrib bejn il-pajjiżi ġirien.
            Skont id-Deċiżjoni tal-Kunsill (PESK) 2017/915, għadd ta' attivitajiet kellhom jiġu organizzati f'format virtwali minħabba restrizzjonijiet fuq l-ivvjaġġar u fuq il-kuntatt marbuta mat-tifqigħa tal-COVID-19. Għalkemm mhux l-attivitajiet kollha huma adattati sew għal format virtwali, is-suċċess ta' ħafna attivitajiet online skont id-Deċiżjoni preċedenti jissuġġerixxi li taħlita ta' formati virtwali, wiċċ imb wiċċ u ibridi (fejn porzjon mill-parteċipanti jattendu personalment, filwaqt li l-parteċipanti li jifdal jaqbdu mal-avveniment mill-bogħod) jistgħu jintużaw b'mod effettiv fid-Deċiżjoni attwali.
            Għadd ta' pajjiżi li ġew inklużi f'din id-Deċiżjoni kienu wkoll benefiċjarji ta' kooperazzjoni bbażata fuq pjan direzzjonali skont id-Deċiżjoni tal-Kunsill 2013/768/PESK u d-Deċiżjoni tal-Kunsill (PESK) 2017/915 (ara l-punt 3.1.3 hawn taħt). Fid-dawl tal-assistenza li diġà rċevew dawn il-pajjiżi, il-programm ta' assistenza apposta għal dawn il-pajjiżi benefiċjarji fit-tul ser ikollu jqis il-livell ta' progress li sar s'issa u l-benefiċċju ta' attivitajiet kontinwi bl-istess mod bħal skont id-Deċiżjonijiet preċedenti. Fejn xieraq, il-programm ta' assistenza apposta ser jiġi adattat biex jinkludi miżuri ta' tneħħija gradwali u reviżjoni tar-rwol tal-pajjiż benefiċjarju fi ħdan il-proġett. Dan ser jinkludi, fejn adatt, fost l-oħrajn, it-tbegħid minn assistenza nazzjonali fil-fond u minflok l-orjentament mill-ġdid tal-fokus tal-kooperazzjoni lejn kwistjonijiet aktar avvanzati tal-kontrolli tal-kummerċ tal-armi, bħat-teknoloġiji emerġenti u l-atturi asimmetriċi, kif ukoll l-appoġġ għat-tranżizzjoni tal-pajjiż benefiċjarju għal rwol aktar attiv fejn jaqsam l-esperjenzi u l-għarfien espert tiegħu ma' pajjiżi oħra, partikolarment dawk fir-reġjuni tiegħu.
            3.1.2.3   Pajjiżi sħab
            Għal-lista inizjali ta' pajjiżi sħab skont din id-deċiżjoni, ara l-appendiċi. Għadd ta' pajjiżi sħab li rċevew assistenza skont id-Deċiżjoni tal-Kunsill 2013/768/PESK u/jew id-Deċiżjoni tal-Kunsill (PESK) 2017/915 ser ikomplu jirċievu assistenza skont din id-Deċiżjoni abbażi ta' rakkomandazzjoni mill-entitajiet ta' implementazzjoni. Minbarra dawn u skont l-għadd ta' attivitajiet li huma disponibbli, għadd definit ta' pajjiżi ġodda ser jintgħażlu matul il-proġett il-ġdid biex jinvolvu ruħhom fil-kooperazzjoni u jirċievu assistenza. F'dan ir-rigward, l-enfasi ser tkun fuq dawk li mhumiex Stati partijiet għat-trattat jew fuq Stati li biss reċentement irratifikaw it-TKA.
            Pajjiżi ġodda li jesprimu interess li jipparteċipaw fil-proġett ser jintalbu jħejju talba għal assistenza biex jimplimentaw it-TKA. It-talba tagħhom għandha tkun issostanzjata kemm jista' jkun u idealment diġà tidentifika l-ispeċifiċitajiet kollha tal-assistenza meħtieġa. Fejn rilevanti, il-pajjiż li jagħmel it-talba għandu jirreferi wkoll għal kooperazzjoni fil-passat jew li tkun għaddejja ma' fornituri oħra ta' assistenza u jagħti informazzjoni dwar l-istrateġija nazzjonali tiegħu għall-implimentazzjoni tat-TKA.
            Skont l-elementi mogħtija biex jissostanzjaw it-talba u l-kriterji stabbiliti fit-taqsima 4, ir-Rappreżentant Għoli, flimkien mal-Grupp ta' Ħidma dwar l-Esportazzjoni ta' Armi Konvenzjonali (COARM) u l-entità ta' implimentazzjoni, ser jiddeċiedi dwar l-eliġibbiltà tal-pajjiż rikjedenti.
            Fejn it-talba għall-assistenza tiġi approvata, ser titwettaq valutazzjoni inizjali tal-bżonnijiet u l-prijoritajiet tal-pajjiż li qed ifittex l-assistenza, pereżempju bl-użu ta' kwestjonarji u l-ġbir ta' informazzjoni eżistenti. Abbażi tar-riżultati ta' din il-valutazzjoni, l-entità ta' implimentazzjoni u l-pajjiż benefiċjarju ser jabbozzaw b'mod konġunt il-qafas għal programm ta' assistenza apposta b'kont meħud ta' kwalunkwe assistenza relatata mat-TKA pprovduta permezz tal-Fond Fiduċjarju Volontarju tat-TKA, il-Faċilità Fiduċjarja tan-NU li tappoġġa l-Kooperazzjoni dwar ir-Regolamentazzjoni tal-Armi (UNSCAR), is-Segretarjat tat-TKA, jew minn organizzazzjonijiet oħra. Fejn il-pajjiż li jkun qed ifittex l-assistenza jkun diġà żviluppa strateġija nazzjonali għall-implimentazzjoni tat-TKA, l-aġenzija ta' implimentazzjoni għandha tiżgura wkoll li l-pjan direzzjonali ta' assistenza jkun konsistenti ma' dik l-istrateġija nazzjonali għall-implimentazzjoni.
            3.1.3   Żjarat ta' studju
            
            3.1.3.1   Objettiv tal-attività
            Iż-żjarat ta' studju jagħtu lill-pajjiżi benefiċjarji l-opportunità li jkollhom aċċess għall-awtoritajiet u l-uffiċjali tal-gvern f'pajjiżi oħra li japplikaw it-TKA. Għalhekk, dawn jirrappreżentaw komplement importanti għall-attivitajiet nazzjonali fil-pajjiżi benefiċjarji billi joffru lil dawn il-pajjiżi qafas usa' ta' referenza rigward l-implimentazzjoni prattika tat-Trattat. Barra minn hekk, minħabba l-interazzjoni mill-qrib bejn ir-rappreżentanti tal-pajjiż ospitanti u l-uffiċjali fuq żjara, dawn għandhom ukoll potenzjal għoli ta' taħriġ, speċjalment għal esperti futuri u għal min ikun ser iħarreġ. Għalhekk, iż-żjarat ta' studju ser ikunu disponibbli għall-uffiċjali tal-gvern, inklużi dawk responsabbli mill-politika, il-liċenzjar u l-infurzar, ta' kull wieħed mill-pajjiżi benefiċjarji deskritti fil-punt 3.1.2.3.
            Minbarra ż-żjarat ta' studju lill-awtoritajiet rilevanti tal-Istati Membri, parti miż-żjarat ta' studju jistgħu jsiru f'pajjiżi terzi biex jippromwovu l-kooperazzjoni internazzjonali u dik Nofsinhar-Nofsinhar. Speċjalment il-pajjiżi sħab fit-tul (jiġifieri l-benefiċjarji skont id-Deċiżjoni tal-Kunsill 2013/768/PESK u/jew id-Deċiżjoni tal-Kunsill (PESK) 2017/915) jistgħu jitqiesu bħala ospitanti possibbli għaż-żjarat ta' studju. Dan l-approċċ ikun element ieħor tal-proċess ta' tneħħija gradwali.
            3.1.3.2   Deskrizzjoni tal-attività
            Kull żjara ta' studju ser iddum sa tlett ijiem u tkun ġeneralment maħsuba għal pajjiż benefiċjarju wieħed, madankollu, fejn jitqies xieraq u/jew jekk mitlub mill-pajjiżi nfushom, diversi pajjiżi benefiċjarji jistgħu jiġu mistiedna jipparteċipaw fl-istess żjara ta' studju.
            Minħabba n-natura tagħhom, iż-żjarat ta' studju għandhom isiru biss bħala attivitajiet wiċċ imb wiċċ. Dawn jistgħu jseħħu fi Stat Membru jew f'pajjiż terz (il-pajjiżi terzi mhux neċessarjament ikunu pajjiżi benefiċjarji skont din id-Deċiżjoni tal-Kunsill). L-organizzazzjoni taż-żjara ta' studju ser tiġi żgurata mill-entità ta' implimentazzjoni inkarigata mill-pajjiż sieħeb li jibbenefika miż-żjara ta' studju.
            3.1.4   Assistenza mmirata għal żmien qasir
            
            3.1.4.1   Objettiv tal-attività
            Sehem mill-assistenza mitluba komunement mill-pajjiżi benefiċjarji huwa relatat ma' assistenza għal żmien qasir dwar kwistjonijiet speċifiċi jew kwistjonijiet imqajma minnhom. Dan it-tip ta' appoġġ prattiku, immirat u fil-prattika, li jista' jiġi offrut mill-bogħod u/jew wiċċ imb wiċċ, jista' jkun għodda utli u flessibbli biex jgħin lill-pajjiżi benefiċjarji jindirizzaw kwistjonijiet individwali barra mis-sessjonijiet ta' ħidma u s-seminars. Eżempji ta' azzjonijiet li jistgħu jittieħdu taħt din il-forma ta' assistenza jinkludu r-reviżjoni u l-valutazzjoni ta' testi legali u dokumenti uffiċjali oħra (eż. abbozzi leġiżlattivi, aġġornamenti u emendi); l-għoti ta' pariri dwar każijiet, mistoqsijiet jew sitwazzjonijiet individwali (eż., relatati mal-ħruġ ta' ċerta liċenzja jew il-klassifikazzjoni ta' prodott speċifiku), anke permezz tal-appoġġ dirett fuq il-post; u l-iżvilupp ta' materjali biex jgħinu fl-implimentazzjoni prattika tat-TKA fil-pajjiż benefiċjarju (eż. linji gwida, ċarts, kompendju dwar suġġetti magħżula relatati mat-TKA).
            3.1.4.2   Deskrizzjoni tal-attività
            L-assistenza mmirata fuq medda qasira ta' żmien tista' titwettaq jew
            
                        a)
                     
                     
                        mill-bogħod, imwettqa minn esperti bħala xogħol fl-uffiċċju jew bl-użu ta' għodod/għażliet online;
                     
                  
                        b)
                     
                     
                        fuq il-post, pereżempju fil-forma ta' briefings diretti u wiċċ imb wiċċ jew kompiti itwal minn ġimgħa sa ġimagħtejn imwettqa minn grupp żgħir ta' esperti (ġeneralment wieħed jew tnejn biss) li jipprovdu konsultazzjoni komprensiva u konsulenza prattika lil awtorità rilevanti fil-pajjiż benefiċjarju; jew
                     
                  
                        c)
                     
                     
                        taħlita tat-tnejn (l-hekk imsejjaħ "approċċ imħallat" li fih xi attivitajiet, skont is-suġġett, jitwettqu virtwalment filwaqt li oħrajn isiru wiċċ imb wiċċ).
                     
                  Din il-forma ta' assistenza ser tkun disponibbli għall-pajjiżi benefiċjarji kollha. Il-baġit ser jipprovdi għadd massimu ta' jiem ta' esperti li għandhom jiġu allokati għal dawn l-attivitajiet ta' assistenza. Sehem mill-baġit ser ikopri wkoll kwalunkwe għodda teknika u tagħmir meħtieġ biex jitwettqu dawn l-attivitajiet, bħal tariffi ta' abbonament għal pjattaformi online għall-kondiviżjoni ta' dokumenti.
            3.1.5.   Approċċ li jħarreġ min iħarreġ
            
            3.1.5.1   Objettiv tal-attività
            Sabiex tiġi promossa s-sjieda tal-implimentazzjoni nazzjonali tat-TKA u biex tiġi żgurata s-sostenibbiltà tal-miżuri ta' assistenza tal-Unjoni skont din id-Deċiżjoni u dawk preċedenti, huwa kruċjali li l-pajjiżi benefiċjarji jiżviluppaw kapaċitajiet u għodod biex ikomplu l-proċess tal-implimentazzjoni tat-TKA indipendentement mill-assistenza esterna. Sabiex dan jinkiseb, ser ikun importanti li jiġi offrut appoġġ lill-pajjiżi benefiċjarji biex jiżviluppaw kapaċitajiet nazzjonali fir-rigward ta' a) it-taħriġ tal-persunal tagħhom u b) il-bini ta' korp ta' informazzjoni u riżorsi relatati mal-implimentazzjoni tat-TKA li ser jappoġġaw l-iżvilupp ta' memorja istituzzjonali (3).
            Sabiex jiġu evitati duplikazzjonijiet bla bżonn, l-entitajiet ta' implimentazzjoni, fejn applikabbli u xieraq, ser jiżguraw il-koordinazzjoni ma' azzjonijiet oħra ffinanzjati mill-UE f'dan il-qasam, inklużi dawk implimentati mis-Segretarjat tat-TKA.
            3.1.5.2   Deskrizzjoni tal-attività
            L-approċċ li jħarreġ lil min iħarreġ ser jikkonsisti f'żewġ komponenti komplementari li ser jiġu adattati skont il-livelli differenti ta' progress u maturità fis-sistemi ta' kontroll tal-kummerċ tal-pajjiżi benefiċjarji.
            Komponent wieħed ta' dan il-modulu ser ikun li jitmexxew workshops ta' taħriġ għal għadd ta' esperti tal-pajjiżi benefiċjarji sabiex fi stadju aktar tard ikunu jistgħu effettivament iħarrġu lill-kollegi tagħhom stess b'kont meħud tal-livell ta' għarfien espert tagħhom. Esperti mħarrġa ġodda ser jiffunzjonaw bħala multiplikaturi ta' għarfien espert relatat mat-TKA f'pajjiżhom stess, u ser jgħinu biex issaħħu kapaċitajiet istituzzjonali li jsostnu lilhom infushom.
            L-għan ta' dawn l-attivitajiet huwa li l-ħarrieġa futuri jingħataw il-ħiliet didattiċi u ta' taħriġ meħtieġa biex jitħarreġ il-persunal f'pajjiżhom stess, filwaqt li jiżdiedu wkoll il-kapaċitajiet tal-pajjiżi benefiċjarji fir-rigward tal-ġestjoni tal-għarfien u l-memorja istituzzjonali. Fejn xieraq, il-pajjiżi sħab jistgħu jiġu mħeġġa jiżviluppaw il-programm tagħhom stess ta' "Ħarreġ lil Min Iħarreġ" abbażi tal-approċċ ta' taħriġ u l-materjal żviluppati f'din il-fażi tal-programm u dawk preċedenti. Għalhekk, dawn l-attivitajiet għandhom l-għan li jippermettu lill-pajjiżi benefiċjarji, partikolarment dawk identifikati għall-ħruġ gradwali, biex isiru aktar indipendenti u awtodipendenti fir-rigward tal-ħolqien, it-tixrid u ż-żamma tal-għarfien relatat mat-TKA fi ħdan l-awtoritajiet governattivi rilevanti. Minħabba n-natura konkreta u prattika ta' dawn l-attivitajiet, format wiċċ imb wiċċ ikun l-aktar xieraq; madankollu, approċċ imħallat li jinkludi attivitajiet wiċċ imb wiċċ u virtwali jista' jkun effettiv ukoll.
            It-tieni komponent ser ikun pjattaforma online li ser tappoġġa lill-ħarrieġa futuri fl-iżvilupp tal-materjali ta' taħriġ tagħhom stess billi żżomm ġabra ta' materjal u dokumenti pertinenti għall-implimentazzjoni tat-TKA kif miġbura u/jew, jekk meħtieġ, żviluppati mill-entitajiet ta' implimentazzjoni u magħmula disponibbli għall-pajjiżi benefiċjarji. Barra minn hekk, il-pjattaforma ser tippermetti lill-ħarrieġa futuri jfittxu pariri mill-komunità tal-esperti u jiddiskutu kwalunkwe diffikultà potenzjali li jistgħu jiffaċċaw fl-implimentazzjoni tat-taħriġ nazzjonali tagħhom. Il-pjattaforma ser tintuża wkoll biex tipprovdi segwitu għal attivitajiet u biex jiġu arkivjati riżultati prodotti skont din id-Deċiżjoni u dawk preċedenti.
            Filwaqt li jibnu fuq il-ħidma li saret skont id-Deċiżjoni preċedenti, l-entitajiet ta' implimentazzjoni ser ikollhom l-għażla li jiddelegaw l-iżvilupp, iż-żamma u l-produzzjoni ta' materjal bħal dan lil esperti esterni, magħżula wkoll mill-grupp ta' esperti, kif xieraq. Bil-ħsieb li tissaħħaħ il-kapaċità istituzzjonali fl-awtoritajiet rilevanti tal-pajjiżi benefiċjarji, l-attivitajiet ta' taħriġ għandhom jiffukaw ukoll fuq l-inkoraġġiment tal-pajjiżi benefiċjarji biex jiżviluppaw u jżommu l-ġabra tagħhom stess ta' informazzjoni u dokumentazzjoni dwar l-implimentazzjoni tat-TKA.
            Il-pjattaforma tal-proġett ser iżżid il-viżibbiltà tal-programm, tiffaċilita l-kuntatti bejn il-partijiet ikkonċernati, trawwem djalogu bejn l-implimentaturi u s-sħab, u żżomm il-kooperazzjoni b'mod partikolari mal-pajjiżi benefiċjarji li qed joħorġu gradwalment mill-proġett. Fejn possibbli, il-materjal żviluppat fil-proġett ser isir aċċessibbli u l-użu ta' teknoloġija tat-tip ta' network soċjali ser jippermetti komunikazzjoni online attiva u skambju ta' informazzjoni bejn il-parteċipanti f'ambjent familjari. L-istituzzjonijiet tal-Unjoni u l-Istati Membri ser jibbenefikaw ukoll minn din il-pjattaforma ddedikata fejn l-entitajiet ta' implimentazzjoni ser jaqsmu informazzjoni dwar it-twettiq tal-attivitajiet.
            Fejn possibbli, l-entitajiet ta' implimentazzjoni ser jirreklamaw il-workshops u l-materjal li jħarrġu lil min iħarreġ, u jidentifikaw ħarrieġa futuri filwaqt li jwettqu attivitajiet ta' assistenza f'pajjiżi benefiċjarji skont din id-Deċiżjoni (id-deċiżjoni finali rigward il-ħatra ta' ħarrieġa futuri ser tibqa', madankollu, ir-responsabbiltà tal-pajjiż benefiċjarju). Skont l-idoneità tagħhom, dawn l-uffiċjali jistgħu sussegwentement jiġu rreġistrati fil-grupp ta' esperti u jiġu mistiedna jipparteċipaw bħala esperti f'attivitajiet oħra deskritti f'din id-Deċiżjoni. Dan ikun, ukoll, element tal-proċess tal-ħruġ gradwali, minħabba l-livell avvanzat ta' progress li diġà sar f'dawk il-pajjiżi u l-potenzjal għoli għall-qsim tal-għarfien u l-esperjenzi tagħhom ma' pajjiżi benefiċjarji oħra. Fl-istess ħin, ser tkompli tappoġġa l-għan tal-espansjoni tal-involviment ta' dawn il-pajjiżi benefiċjarji fil-proġett bħala mudelli eżemplari reġjonali.
            3.2.   Appoġġ għall-universalizzazzjoni
            
            Minbarra li tipprovdi lill-pajjiżi benefiċjarji b'assistenza teknika biex tappoġġa l-implimentazzjoni tat-TKA, din id-Deċiżjoni għandha wkoll l-għan li tippromwovi u tavvanza l-universalizzazzjoni tat-Trattat, u b'hekk tikkontribwixxi għal sforzi multilaterali usa' għall-prevenzjoni tad-devjazzjoni u t-traffikar illeċitu ta' armi konvenzjonali, u l-promozzjoni ta' aktar sigurtà għal kulħadd.
            Għal dak il-għan, l-azzjonijiet meħuda fil-qafas ta' din id-Deċiżjoni ser jiffukaw ukoll fuq l-istabbiliment ta' kooperazzjoni ma' Stati mhux partijiet u t-tħeġġiġ tal-adeżjoni mat-TKA. L-attivitajiet assoċjati ser isaħħu l-viżibbiltà tat-Trattat, filwaqt li jissensibilizzaw lill-pubbliku dwar ir-riskji u t-theddid li jirriżultaw mid-devjazzjoni u t-traffikar illeċitu ta' armi konvenzjonali, u jippromwovu wkoll djalogu bejn l-Istati u l-Istati mhux partijiet sabiex jgħinu fit-tisħiħ tal-fiduċja u t-trasparenza.
            Għaldaqstant, stati mhux partijiet inklużi fid-Deċiżjoni attwali ser jiġu offruti appoġġ, fejn xieraq, fil-forma ta' attivitajiet ta' assistenza teknika kif deskritt taħt il-punt 3.1, inkluż attivitajiet nazzjonali u assistenza mmirata fit-terminu qasir. Dawn l-attivitajiet ser jiġu organizzati fuq talba tal-pajjiż mhux statali u skont id-domanda u d-disponibbiltà tal-pajjiż rikjedenti.
            Barra minn hekk u sabiex titħeġġeġ aktar l-universalizzazzjoni tat-Trattat, l-attivitajiet reġjonali u internazzjonali, kif deskritti hawn taħt, ser jiġu organizzati biex:
            
                        —
                     
                     
                        tiżdied is-sensibilizzazzjoni dwar ir-riskji u l-isfidi tad-devjazzjoni u t-traffikar illeċitu ta' armi konvenzjonali;
                     
                  
                        —
                     
                     
                        tiġi pprovduta pjattaforma għal esperti u uffiċjali minn awtoritajiet rilevanti f'pajjiżi differenti biex jiskambjaw dwar kwistjonijiet kummerċjali strateġiċi;
                     
                  
                        —
                     
                     
                        jiġu promossi l-objettivi tal-universalità, l-implimentazzjoni sħiħa u t-titjib tat-TKA.
                     
                  L-attivitajiet għandhom jitwettqu b'kollaborazzjoni mill-qrib mal-awtoritajiet tal-gvernijiet nazzjonali rispettivi u, kif xieraq, mal-istituti akkademiċi rilevanti, l-NGOs u/jew l-organizzazzjonijiet reġjonali.
            3.2.1   Attivitajiet reġjonali, transreġjonali u internazzjonali
            
            3.2.1.1   Objettiv tal-attività
            L-attivitajiet iffukati fuq ir-reġjuni ser ilaqqgħu flimkien diversi pajjiżi, jew minn reġjun wieħed inkella minn reġjuni differenti (attivitajiet transreġjonali u internazzjonali), biex jaqsmu l-esperjenzi u jiddiskutu kwistjonijiet ta' tħassib u interess komuni relatati mal-implimentazzjoni tat-TKA u l-kontrolli tal-kummerċ tal-armi. Il-pajjiżi benefiċjarji li qabel ikunu rċevew assistenza skont id-Deċiżjoni tal-Kunsill 2013/768/PESK u/jew id-Deċiżjoni tal-Kunsill (PESK) 2017/915 u li jkunu wrew progress u impenn importanti fir-rigward tal-implimentazzjoni tat-TKA ser ikollhom rwol partikolarment importanti f'tali attivitajiet bħala mudelli eżemplari għar-reġjuni rispettivi tagħhom. Dan jista' jinkoraġġixxi s-sjieda tal-implimentazzjoni tat-TKA fil-livell reġjonali u jippromwovi l-kooperazzjoni Nofsinhar-Nofsinhar fuq medda itwal ta' żmien.
            Attivitajiet transreġjonali u internazzjonali ġew inklużi f'din id-Deċiżjoni bi tweġiba għal talbiet minn pajjiżi benefiċjarji li jixtiequ jitgħallmu mill-esperjenza ta' pajjiżi f'partijiet oħra tad-dinja. B'dan il-mod, l-attivitajiet transreġjonali u internazzjonali jistgħu jgħinu biex janimaw u jrawmu skambju aktar globali ta' approċċi u prattiki relatati mat-TKA.
            3.2.1.2   Deskrizzjoni tal-attività
            Attivitajiet reġjonali ser jiġu organizzati bħala avvenimenti ta' jumejn jew tlieta u ser jiġu allokati skont ir-reġjun. L-attivitajiet għandhom jinkludu mill-inqas tliet pajjiżi parteċipanti. Minbarra l-pajjiżi benefiċjarji elenkati taħt il-punt 3.1.2.3, ser ikun importanti li dawn l-attivitajiet jinfetħu, fejn rilevanti, għal pajjiżi terzi li mhumiex inklużi b'mod ieħor f'din id-Deċiżjoni, b'mod partikolari Stati mhux partijiet. Barra minn hekk, fejn possibbli, ta' min jiġi involut mill-inqas wieħed mill-pajjiżi benefiċjarji stabbiliti aktar avvanzati (jiġifieri, pajjiżi li rċevew assistenza skont id-Deċiżjoni tal-Kunsill 2013/768/PESK u/jew id-Deċiżjoni tal-Kunsill (PESK) 2017/915 kif deskritt fil-punt 3.1.2.3 u li s-sistema tal-kontroll tal-kummerċ tal-armi tagħhom tkun diġà laħqet ċertu grad ta' maturità) biex jaġixxi bħala multiplikatur u/jew biex jistieden il-parteċipazzjoni ta' esperti minn dawn il-pajjiżi bħala mod kif jiġi mħeġġeġ l-bini ta' għarfien espert reġjonali u l-kooperazzjoni Nofsinhar-Nofsinhar.
            Ser issir mill-inqas attività reġjonali waħda f'kull reġjun. L-attivitajiet li jifdal ser jiġu organizzati skont id-domanda u d-disponibbiltà min-naħa tal-pajjiżi ospitanti. Il-format preferut għal attivitajiet bħal dawn ser ikun il-parteċipazzjoni bi preżenza fiżika peress li din ser tiżgura l-akbar impatt; madankollu, jistgħu jintużaw ukoll formati online jew ibridi skont iċ-ċirkostanzi u l-preferenzi tal-parteċipanti.
            B'kuntrast mad-Deċiżjoni tal-Kunsill 2013/768/PESK u d-Deċiżjoni tal-Kunsill (PESK) 2017/915, l-attivitajiet reġjonali mhux ser ikunu limitati għal reġjuni uniċi iżda minflok ser jagħtu wkoll lill-pajjiżi benefiċjarji minn reġjuni differenti l-possibbiltà li jattendu attivitajiet transreġjonali. Matul l-implimentazzjoni tal-fażijiet preċedenti tal-proġett, deher ċar li hemm domanda għolja fost il-pajjiżi sħab biex mhux biss jitgħallmu mir-reġjuni rispettivi tagħhom u jaqsmu informazzjoni fi ħdanhom iżda wkoll lil hinn minn dan.
            Sabiex tintlaħaq l-akbar udjenza possibbli u jiġu promossi mhux biss l-universalizzazzjoni tat-TKA iżda wkoll l-isforzi tal-UE lejn dan l-għan, il-BAFA u Expertise France ser jorganizzaw konferenzi internazzjonali bħala avveniment parallel multilaterali organizzat fil-livell tan-NU, pereżempju, matul is-sessjoni annwali tal-Ewwel Kumitat tal-Assemblea Ġenerali tan-NU fi New York jew, jekk mhux fattibbli, fil-livell tal-UE, preferibbilment fi Brussell.
            Minbarra dawn l-attivitajiet, il-proġett ser jinvolvi wkoll lill-pajjiżi sħab kollha, lill-partijiet ikkonċernati tat-TKA kif ukoll lill-Istati mhux partijiet permezz ta' webinars regolari dwar suġġetti relatati mat-TKA. Il-webinars ser jiġu mmoderati mill-implimentaturi, u ser iservu biex jimmobilizzaw il-grupp ta' esperti u jippermettu lill-pajjiżi sħab jaqsmu l-esperjenzi tagħhom. Kull sessjoni ser ikollha traduzzjoni simultanja, u ser tiġi rreġistrata u mtella' fuq il-pjattaforma għar-replay.
            Il-post u l-ambitu tal-attivitajiet reġjonali u internazzjonali ser jiġu maqbula b'mod konġunt bejn l-entitajiet ta' implimentazzjoni u l-pajjiżi ospitanti possibbli.
            3.2.1.3   Reġjuni
            Dawn l-attivitajiet ser ikunu aċċessibbli għar-reġjuni kollha, abbażi tat-talbiet magħmula mill-pajjiżi benefiċjarji.
            3.2.2   Avvenimenti sekondarji fil-marġini tal-konferenzi tal-istati partijiet għall-att
            
            3.2.2.1   Objettiv tal-attività
            Il-konferenzi annwali tal-Istati Partijiet għat-TKA joffru opportunità unika ta' sensibilizzazzjoni ta' uffiċjali u partijiet ikkonċernati rilevanti inkarigati mill-kwistjonijiet tat-TKA. L-avvenimenti sekondarji ffinanzjati mill-UE ser jippermettu, b'mod partikolari, sensibilizzazzjoni dwar l-attivitajiet ta' appoġġ tal-UE għall-implimentazzjoni, jiffaċilitaw kuntatti ma' pajjiżi li jistgħu sussegwentement jitolbu assistenza, u jippromwovu prattiki tajbin b'mod partikolari mill-pajjiżi benefiċjarji.
            3.2.2.2   Deskrizzjoni tal-attività
            Tliet avvenimenti sekondarji ser iseħħu matul il-perijodu tal-programm, jiġifieri wieħed għal kull Konferenza annwali tal-Istati Partijiet għat-TKA, u ser jiġu organizzati b'mod konġunt mill-entitajiet ta' implementazzjoni. Il-fondi tal-UE jistgħu partikolarment ikopru l-ispejjeż tal-ivvjaġġar għal għadd definit ta' esperti jew uffiċjali mill-pajjiżi benefiċjarji.
            3.2.3   Konferenza ta' għeluq
            
            3.2.3.1   Objettiv tal-attività
            L-objettiv tal-konferenza ta' għeluq huwa li żżid is-sensibilizzazzjoni u s-sjieda tat-TKA mhux biss fost il-pajjiżi sħab, iżda wkoll fost il-partijiet ikkonċernati rilevanti bħall-parlamenti nazzjonali, l-organizzazzjonijiet reġjonali u internazzjonali, u r-rappreżentanti tas-soċjetà ċivili li huma interessati fl-impatt usa' li għandu jkollu t-Trattat. Billi tlaqqa' rappreżentanti minn ħafna partijiet differenti tad-dinja, il-konferenza ser isservi wkoll bħala forum għat-tisħiħ tan-network internazzjonali u l-komunità ta' atturi involuti fl-implimentazzjoni tat-Trattat u l-ħidma lejn l-universalizzazzjoni tiegħu.
            3.2.3.2   Deskrizzjoni tal-attività
            L-attività ser tieħu s-sura ta' konferenza ta' jumejn li għandha tiġi organizzata qrib it-tmiem tal-implimentazzjoni ta' din id-Deċiżjoni u possibbilment eżatt wara l-laqgħa tal-COARM. L-entitajiet ta' implimentazzjoni ser ikunu inkarigati b'mod konġunt mill-implimentazzjoni tagħha. Din il-konferenza ser tlaqqa' rappreżentanti rilevanti tal-pajjiżi benefiċjarji tal-attivitajiet imsemmija fit-taqsima 3.1 kif ukoll partijiet ikkonċernati oħra involuti fil-promozzjoni tat-Trattat u l-objettivi tiegħu.
            Il-konferenza ser tiffaċilita skambji ta' esperjenza mill-pajjiżi benefiċjarji, tipprovdi informazzjoni dwar il-pożizzjonijiet tagħhom fir-rigward tat-TKA u l-istatus ta' ratifika u ta' implimentazzjoni tat-TKA, u tippermetti l-qsim ta' informazzjoni rilevanti ma' rappreżentanti ta' parlamenti nazzjonali, organizzazzjonijiet reġjonali u s-soċjetà ċivili.
            Għaldaqstant, il-parteċipanti fil-konferenza għandhom jinkludu:
            
                        —
                     
                     
                        persunal rilevanti mill-pajjiżi benefiċjarji, bħal persunal diplomatiku, militari/tad-difiża, tekniku, u tal-infurzar tal-liġi; b'mod partikolari mill-awtoritajiet responsabbli għall-politiki nazzjonali u l-implimentazzjoni rigward it-TKA;
                     
                  
                        —
                     
                     
                        rappreżentanti ta' organizzazzjonijiet nazzjonali, reġjonali u internazzjonali involuti fl-għoti ta' assistenza, kif ukoll rappreżentanti ta' pajjiżi interessati li jipprovdu jew li jirċievu assistenza strateġika ta' kontroll tal-kummerċ;
                     
                  
                        —
                     
                     
                        rappreżentanti ta' organizzazzjonijiet mhux governattivi (NGOs) rilevanti, ta' think tanks, ta' parlamenti nazzjonali u tal-industrija.
                     
                  Il-post, il-format (wiċċ imb'wiċċ, mill-bogħod jew ibridu), l-għadd finali ta' parteċipanti u l-lista finali ta' pajjiżi u organizzazzjonijiet li għandhom jiġu mistiedna ser jiġu determinati f'konsultazzjoni mal-COARM, abbażi ta' proposta magħmula mill-entitajiet ta' implimentazzjoni.
            4.   Benefiċjarji tal-attivitajiet proġettwali msemmija fit-taqsima 3.1.2.3
            
            Minbarra l-istati benefiċjarji diġà msemmija f'din id-Deċiżjoni, benefiċjarji addizzjonali ta' attivitajiet proġettwali msemmija fit-taqsima 3 jistgħu jkunu Stati li jitolbu assistenza bil-għan li jimplimentaw it-TKA u li ser jintgħażlu abbażi, fost l-oħrajn, tal-kriterji li ġejjin:
            
                        —
                     
                     
                        il-grad tal-impenn politiku u legali għall-aderenza mat-Trattat u l-istatus tal-implimentazzjoni ta' strumenti internazzjonali rilevanti għall-kummerċ tal-armi u l-kontroll tat-trasferiment tal-armi li jkunu applikabbli għall-pajjiż;
                     
                  
                        —
                     
                     
                        il-probabbiltà ta' eżitu ta' suċċess fl-attivitajiet ta' assistenza;
                     
                  
                        —
                     
                     
                        il-valutazzjoni ta' kwalunkwe assistenza possibbli li tkun diġà ngħatat jew li ġiet ippjanata fil-qasam tal-kontroll ta' oġġetti b'użu doppju u tat-trasferiment tal-armi;
                     
                  
                        —
                     
                     
                        ir-rilevanza tal-pajjiż għall-kummerċ globali tal-armi;
                     
                  
                        —
                     
                     
                        ir-rilevanza tal-pajjiż għall-interessi ta' sigurtà tal-Unjoni;
                     
                  
                        —
                     
                     
                        l-eliġibbiltà għall-Għajnuna Uffiċjali għall-Iżvilupp (ODA).
                     
                  5.   Entitajiet ta' implimentazzjoni
            
            Minħabba l-ammont ta' xogħol li jirriżulta mill-attivitajiet skont din id-Deċiżjoni huwa rakkomandabbli li jintużaw żewġ entitajiet ta' implimentazzjoni kompetenti: il-BAFA u Expertise France. Fejn adatt, huma ser jissieħbu mal-aġenziji ta' kontroll tal-esportazzjoni tal-Istati Membri, l-organizzazzjonijiet reġjonali u internazzjonali rilevanti, think tanks, istituti ta' riċerka u NGOs, jew jiddelegaw lilhom.
            Il-BAFA u Expertise France kienu responsabbli għall-implimentazzjoni tad-Deċiżjoni (PESK) 2017/915 kif ukoll għal programmi preċedenti u attwali oħra ta' sensibilizzazzjoni tal-UE. Meħuda flimkien, iż-żewġ entitajiet ta' implimentazzjoni għalhekk għandhom l-esperjenza ppruvata, il-kwalifiki u l-għarfien espert meħtieġ fuq il-firxa sħiħa ta' attivitajiet rilevanti tal-Unjoni ta' kontroll tal-esportazzjoni, kemm fil-qasam tal-kontroll tal-esportazzjoni ta' oġġetti b'użu doppju, kif ukoll f'dak tal-kontroll tal-esportazzjoni tal-armi.
            6.   Koordinazzjoni ma' attivitajiet ta' assistenza rilevanti oħra
            
            L-entitajiet ta' implimentazzjoni għandhom jiżguraw koordinazzjoni xierqa fost id-diversi strumenti tal-Unjoni, filwaqt li jieħdu vantaġġ, fejn xieraq, mill-mekkaniżmi ta' koordinazzjoni formali diġà stabbiliti skont programmi oħra tal-EU P2P (bħall-mekkaniżmu ta' koordinazzjoni tal-COARM skont id-Deċiżjoni tal-Kunsill (PESK) 2020/1464), sabiex:
            
                        —
                     
                     
                        jiġi żgurat approċċ koerenti tal-attivitajiet ta' sensibilizzazzjoni tal-Unjoni lejn pajjiżi terzi
                     
                  
                        —
                     
                     
                        jiġi evitat li l-attivitajiet jirkbu fuq xulxin f'termini ta' ħin u kontenut
                     
                  
                        —
                     
                     
                        jinqasmu esperjenzi fir-rigward tal-implimentazzjoni tal-proġetti u jiġu identifikati sinerġiji potenzjali fost il-proġetti differenti ta' assistenza fil-qasam tal-kontroll tal-esportazzjoni.
                     
                  Jenħtieġ li tingħata wkoll l-akbar attenzjoni mill-entitajiet ta' implimentazzjoni lill-attivitajiet rilevanti għat-TKA mwettqa skont il-programm ta' azzjoni tan-NU bl-għan li jimpedixxi, jikkumbatti u jeradika l-kummerċ illeċitu ta' armi ħfief u ta' kalibru żgħir fl-aspetti kollha tiegħu u s-Sistema ta' Appoġġ tal-Implimentazzjoni (PoA-ISS) tiegħu, il-UNSCR 1540 (2004), il-Fond Fiduċjarju Volontarju tat-TKA u l-UNSCAR, kif ukoll lil attivitajiet ta' assistenza bilaterali. L-entitajiet ta' implimentazzjoni għandhom iżommu kuntatt kif xieraq ma' fornituri oħra tal-assistenza sabiex jaqsmu informazzjoni, tiġi evitata duplikazzjoni żejda u jiġu żgurati l-konsistenza u komplementarjetà.
            Il-proġett għandu jimmira wkoll li, fost il-pajjiżi benefiċjarji, tiżdied is-sensibilizzazzjoni dwar strumenti tal-Unjoni li jistgħu jappoġġaw kooperazzjoni Nofsinhar-Nofsinhar f'kontrolli tal-esportazzjoni. F'dan ir-rigward, jenħtieġ li l-attivitajiet ta' assistenza jagħtu informazzjoni dwar, u jippromwovu, l-istrumenti disponibbli bħall-Inizjattiva tal-UE dwar iċ-Ċentri ta' Eċċellenza CBRN u Programmi EU P2P oħrajn.
            7.   Viżibbiltà tal-Unjoni u disponibbiltà ta' materjal ta' assistenza
            
            Il-materjal u l-għodod prodotti mill-proġett, inkluż il-pjattaforma online deskritta fil-punt 3.1.2.2, ser jiżguraw u jtejbu l-viżibbiltà tal-Unjoni. Dawn ir-riżultati kollha ser isegwu l-logo u t-tabella grafika tal-Manwal ta' Komunikazzjoni u Viżibbiltà għall-Azzjonijiet Esterni tal-Unjoni Ewropea u ser jinkludu l-logo "Programm dwar il-Kontroll tal-Esportazzjoni EU P2P". Jenħtieġ li d-Delegazzjonijiet tal-Unjoni jiġu involuti f'avvenimenti f'pajjiżi terzi biex jissaħħu s-segwitu politiku u l-viżibbiltà.
            Il-portal tal-web EU P2P (https://circabc.europa.eu/ui/welcome) ser jiġi promoss ukoll għall-fini tal-attivitajiet ta' assistenza relatati mat-TKA skont din id-Deċiżjoni. Għaldaqstant, jenħtieġ li l-entitajiet ta' implimentazzjoni jinkludu informazzjoni fuq il-portal tal-web dwar l-attivitajiet ta' assistenza rispettivi li jwettqu u jinkoraġġixxu l-konsultazzjoni u l-użu tar-riżorsi tekniċi tal-portal. Jenħtieġ li huma jiżguraw il-viżibbiltà tal-Unjoni fil-promozzjoni tal-portal tal-web. Barra minn hekk, l-attivitajiet għandhom jiġu promossi permezz tal-bullettin tal-EU P2P.
            8.   Valutazzjoni tal-impatt
            
            L-impatt ta' attivitajiet previsti f'din id-Deċiżjoni għandu jiġi vvalutat teknikament hekk kif jitlestew. Abbażi ta' informazzjoni u rapporti pprovduti mill-entitajiet ta' implimentazzjoni, il-valutazzjoni tal-impatt ser titwettaq mir-Rappreżentant Għoli, f'kooperazzjoni mal-COARM u, skont kif ikun il-każ, mad-Delegazzjonijiet tal-Unjoni fil-pajjiżi benefiċjarji, kif ukoll ma' partijiet ikkonċernati rilevanti oħra.
            Il-valutazzjoni tal-impatt għandha tagħti attenzjoni speċjali lill-għadd ta' pajjiżi benefiċjarji li jkunu rratifikaw it-TKA u lill-iżvilupp tal-kapaċitajiet tagħhom tal-kontroll tat-trasferiment tal-armi. Tali valutazzjoni tal-kapaċitajiet tal-kontroll tat-trasferiment tal-armi tal-pajjiżi benefiċjarji għandha, b'mod partikolari, tkopri t-tħejjija u l-ħruġ ta' regolamenti nazzjonali rilevanti, ir-rispett tal-obbligi ta' rappurtar skont it-TKA, u l-għoti ta' setgħat lil korp rilevanti inkarigat mill-kontroll tat-trasferiment tal-armi.
            9.   Rappurtar
            
            L-entitajiet ta' implimentazzjoni ser iħejju rapporti regolari, inkluż wara t-tlestija ta' kull waħda mill-attivitajiet. Ir-rapporti għandhom jiġu ppreżentati lir-Rappreżentant Għoli mhux aktar tard minn sitt ġimgħat wara t-tlestija tal-attivitajiet rilevanti.
            
               
                  Appendiċi
                  
                     
                        Il-pajjiżi sħab ser jiġu indirizzati kif ġej mill-entitajiet ta' implimentazzjoni:
                     
                  
                  Pajjiżi Sħab ta' BAFA fil-Proġett ta' Sensibilizzazzjoni III dwar it-TKA tal-UE:
                  
                              —
                           
                           
                              il-Kolombja*
                           
                        
                              —
                           
                           
                              
                                 il-Costa Rica*
                           
                        
                              —
                           
                           
                              
                                 il-Malasja*
                           
                        
                              —
                           
                           
                              il-Perù*
                           
                        
                              —
                           
                           
                              
                                 iż-Żambja*
                           
                        
                              —
                           
                           
                              
                                 iċ-Ċilì'
                           
                        
                              —
                           
                           
                              
                                 il-Każakistan'
                           
                        
                              —
                           
                           
                              
                                 it-Tajlandja'
                           
                        Pajjiżi Sħab Esperti ta' Franza fil-Proġett ta' Sensibilizzazzjoni III dwar it-TKA tal-UE:
                  
                              —
                           
                           
                              il-Benin*
                           
                        
                              —
                           
                           
                              
                                 il-Burkina Faso*
                           
                        
                              —
                           
                           
                              il-Kamerun*
                           
                        
                              —
                           
                           
                              
                                 il-Guyana'
                           
                        
                              —
                           
                           
                              
                                 il-Filippini*
                           
                        
                              —
                           
                           
                              il-Kosta tal-Avorju*
                           
                        
                              —
                           
                           
                              
                                 is-Senegal*
                           
                        
                              —
                           
                           
                              it-Togo*.
                           
                        
                     
                        Fosthom, pajjiżi sħab li għandhom jitqiesu aktar maturi (lesti biex jibdew jaħdmu għall-ħruġ gradwali)
                     
                  
                  
                              1.
                           
                           
                              il-Burkina Faso
                           
                        
                              2.
                           
                           
                              il-Costa Rica
                           
                        
                              3.
                           
                           
                              il-Malasja
                           
                        
                              4.
                           
                           
                              il-Filippini
                           
                        
                              5.
                           
                           
                              is-Senegal
                           
                        
                              6.
                           
                           
                              iż-Żambja
                           
                        
                              * :
                           
                           
                              pajjiżi tal-pjan direzzjonali preċedenti taħt il-Proġett ta' Sensibilizzazzjoni dwar it-TKA II tal-UE
                           
                        
                              ‘ :
                           
                           
                              pajjiżi ad hoc preċedenti taħt il-Proġett ta' Sensibilizzazzjoni dwar it-TKA II tal-UE
                           
                        
                              
                                 tipa grassa:
                              
                           
                           
                              pajjiżi sħab ġodda għall-Proġett ta' Sensibilizzazzjoni dwar it-TKA III tal-UE
                           
                        
            
            
               (1)  It-Trattat dwar il-Kummerċ tal-Armi, l-Art. 1
            
               (2)  "Tneħħija gradwali" għandha tinftiehem bħala approċċ gradwali għall-aġġustament mill-ġdid tal-impenn tal-pajjiż/pajjiżi tul l-implimentazzjoni tal-proġett. Dan l-approċċ għandu l-għan li jnaqqas id-dipendenza tal-pajjiżi fuq l-assistenza esterna permezz tat-tisħiħ istituzzjonali u l-iżvilupp tal-kapaċità indiġena. Tul dan il-proċess, il-kooperazzjoni bejn l-UE u l-pajjiżi rispettivi ser tiġi definita mill-ġdid; ser ikun hemm bidla fl-istatus tal-benefiċjarji, jiġifieri minn riċevitur tradizzjonali ta' assistenza teknika għal multiplikaturi u fornituri ta' għarfien u għarfien espert.
            
               (3)  Benefiċċju addizzjonali ta' din l-attività ser ikun li jiġi estiż il-grupp ta' esperti tal-proġett kif deskritt fit-taqsima 3.1.1.